**แบบถอดองค์ความรู้การปลูกพืชแบบผสมผสาน**

**1. เรื่องปลูกพืชผสมผสาน**

**2. ชื่อเจ้าขององค์ความรู้**

ชื่อ นายกามารูเด็น อิบราฮิม

ที่อยู่ 173/1 หมู่ที่ 7 ต.ปาเสมัส อ.สุไหงโก-ลก จ.นราธิวาส

ปัจจุบัน อาชีพเกษตรกร

**3. ความเป็นมา**

เกษตรกรมีพื้นที่ทำกินทั้งหมดประมาณ 15ไร่ แบ่งเป็น

พื้นที่สวนยางพาราแบบผสมผสาน 15 ไร่ ปลูกพืชแซมร่วมยางพาราใน แปลงที่ 1 สวนยางพารา จำนวน 10 ไร่ ปลูกพืชแซม พืชผัก พืชล้มลุก เช่น อ้อย พริก ตะไคร้ มะเขือ ขมิ้น ข่า ถั่วต่าง ๆ แตงกวา

ส่วนแปลง ที่ 2 ผลไม้หมุนเวียนตามฤดูกาล จำนวน 5 ไร่ ปลูก สละอินโด ลองกอง ทุเรียน มังคุด สัประรด มันสำปะหลัง กล้วย

**4. องค์ความรู้**

**4.1 ข้อมูลทั่วไปของการทำสวนยางพาราแบบผสมผสาน**

ปลูกแบบผสมผสาน 10 ไร่ ปลูกยางพาราระยะ 3 x 7เมตร ไร่ละ 72 ต้น พืชผักสวนครัว ปลูกพริก ตะไคร้ มะเขือ ถั่ว แตงกวา อย่างละ 30 -100 ต้น

ส่วนแปลงผลไม้ ที่ปลูก 5 ไร่ ปลูกสละอินโด ลองกอง ทุเรียน มังคุด ไร่ละ 10 ต้น สัประรด มันสำปะหลัง กล้วย

**4.2 เทคนิคในการปลูกพืชร่วมยางพารา**

 ใส่ปุ๋ยปีละ 1 ครั้ง (ปุ๋ยผสม) ตัดหญ้าปีละ 1-2 ครั้ง

**ผลด้านสิ่งแวดล้อม**

ดินมีความชุ่มชื้นสูง ส่วนผลการเก็บตัวอย่างเพื่อเป็นข้อมูลประกอบที่ใช้ในการวิเคราะห์สภาพดินกับศูนย์ศึกษาและพัฒนาพิกุลทอง มีความเป็นกรด –ด่างที่เหมาะสม และการชะล้างของน้ำบนหน้าดิน

ความหลากหลายของพืชและสัตว์ในพื้นที่สวนของเกษตร พืชที่พบเห็นได้ในสวน ได้แก่ ต้นจิก ชะพลู ยีแรดหนู พลู บอนหอม มะระขี้นก ขมิ้น กะทือ สัปปะรด พืชสมุนไพร เช่น ขมิ้นชัน รางจืด บัวบก ต้นย่านาง

**4.3 การยอมรับจากครอบครัว ชุมชน และสังคม**

ทุกคนในครอบครัวเห็นด้วยกับการทำสวนยางพาราแบบผสมผสาน ทั้งพ่อที่ช่วยดำเนินงานภายในสวน และภรรยาที่ให้การสนับสนุนและให้กำลังใจ

สำหรับคนในชุมชน ในระยะแรกจะคอยเฝ้าสังเกตการเปลี่ยนแปลง แต่ปัจจุบันก็หันมาทำตามอย่างหลายสวน ผนวกกับมีโครงการธนาคารต้นไม้ จึงทำให้การหันมาทำสวนยางพาราแบบผสมผสานของคนในชุมชนมีความสะดวกในการสรรหาพันธุ์ไม้มาปลูกเป็นพืชร่วมยางพารา

**4.4 การเปรียบเทียบผลได้ผลเสียของการทำสวนยางแบบผสมผสานจากประสบการณ์**

 ด้านเศรษฐกิจ ผลผลิตที่ได้จากสวนยางพาราแบบผสมผสานถือว่าเพียงพอต่อการใช้จ่ายในบ้าน นอกจากรายได้เสริมแล้ว การทำสวนยางพาราแบบผสมผสานยังสามารถลดค่าใช้จ่ายในการดูแลและจัดการสวนได้จากปริมาณปุ๋ยที่ใช้น้อยลง จำนวนครั้งของการตัดหญ้าลดลง

ทางด้านสังคม ได้ทำให้คนในสังคมมีกิจกรรมร่วมกัน ทำงานร่วมกัน ชุมชนเข้มแข็ง คนในชุมชนให้ความสนใจการทำสวนยางพาราแบบผสมผสาน จนมีการขยายพื้นที่การทำสวนยางพาราแบบผสมผสานในหมู่บ้านเกือบ 50% ของหมู่บ้าน และยังขยายไปสู่หมู่บ้านอื่น ตำบลอื่น และสู่อำเภออื่นด้วย

ปัจจุบันสามารถมองเห็นได้ว่าสิ่งแวดล้อมของหมู่บ้านดีขึ้นมาก บรรยากาศร่มรื่น อากาศมีความชุ่มชื่น มีพรรณไม้เพิ่มขึ้นและหลากหลาย

**4.5 ข้อเสนอแนะในการทำสวนยางพาราแบบผสมผสาน**

 วิธีการปลูกยาง ระยะ 3x7 เมตร ตามคำแนะนำนของ สกย. เพราะได้ประโยชน์ในการปลูกพืชร่วมยางด้วย การปลูกพืชร่วมยางก็ให้ปลูกพืชผักไม้ล้มลุก แบบสลับฟันปลา

 แปลงผลไม้ ควรแยกจากแปลงยางพาราเพราะจะของบ สงเคราะห์สวนยางพาราไม่ได้ และยางพาราจะให้ผลผลิตน้อย โดยเน้นการปลูกสลับพันธุ์ไม้กันเหมือนการปลูกพืชคอนโด ไม่ปลูกพืชชนิดเดียวในแนวเดียวกันเพื่อให้ได้ความหลากหลายของอินทรียวัตถุ

 **4.6** **ความคิดเห็นในการทำสวนยางแบบผสมผสานกับการลดความเสี่ยงการพังทลายของหน้าดินในพื้นที่ลาดชัน**

การทำสวนยางพาราแบบผสมผสานจะช่วยลดความเสี่ยงเรื่องการพังทลายของหน้าดินและดินถล่มได้ ทั้งนี้ได้มีการเสนอให้ทางจังหวัดนราธิวาส สนับสนุนการปลูกพืชร่วมยางพาราเพื่อป้องกันดินถล่มแล้ว

สำหรับพืชที่จะปลูกเป็นพืชร่วมยางพาราที่มีความเหมาะสมกับลักษณะพื้นที่ลาดชันได้แก่ ไผ่ เนื่องจากใบไผ่ทำให้ดินมีความอุดมสมบูรณ์กว่าพืชอื่น ๆ ด้วยธาตุอาหารที่มีในใบไผ่ อัตราการร่วงและปริมาณของใบที่ร่วงลงดินจำนวนมาก อีกทั้งไผ่เป็นพืชที่ให้ออกซิเจนจำนวนมาก และมีรากฝอยจำนวนมากซึ่งจะช่วยลดการกัดเซาะหน้าดินได้ดี

**4.7 การเพิ่มประสิทธิภาพยางพารา**

การคัดเลือกพันธุ์เลือกปลูกยางชำถุงพันธุ์ RRIM 600 เพราะเป็นพันธุ์ที่มีขนาดลำต้นโตและกรีดได้ 2-3 วันหยุด 1 วันให้ผลผลิตสม่ำเสมอ การดูแลรักษาใช้วิธีปราบวัชพืชโดยเขตกรรมไม่ใช้สารเคมีในการปราบวัชพืช ผสมปุ๋ยเคมีใช้เองสูตร 20-8-20 เพื่อลดต้นทุนราคาถูกกว่าท้องตลาดกระสอบละ 100 บาท ทำให้ผลผลิตเพิ่มขึ้นความเข้มข้นของน้ำยาง 30-35% น้ำยางมีประสิทธิภาพส่วนการปลูกไม้ร่วมยางช่วยเพิ่มความหลากหลายทางชีวภาพและระบบนิเวศทำให้ดินมีอินทรีย์มากขึ้น ป้องกันการชะล้างหน้าดิน ไม่เกิดโรค และมีความยั่งยืนในอาชีพการทำสวนยางพารา

 **4.8ปัจจัยแห่งความสำเร็จ**

-กำหนดรูปแบบและแรงจูงใจการปลูกต้นไม้ในสวนยางพารา

-การผลิตที่คำนึงถึงความหลากหลายทางชีวภาพและระบบนิเวศ

-นำแนวคิดป่า 3 อย่างประโยชน์ 4 อย่างของพระบาทสมเด็จพระเจ้าอยู่หัว โดยยึดหลักเศรษฐกิจพอเพียง

.......................................................